## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2020. június 24 –i ülésére)

**TÁRGY: Kábítószerügyi Egyeztető Fórum működésének jóváhagyása**

A kábítószer-probléma visszaszorítása érdekében készített nemzeti stratégiai program elfogadásáról szóló 96/2000. (XII. 11.) OGY határozat kinyilvánította, hogy *„a Nemzeti Drogellenes Stratégia eredményességének legfontosabb letéteményese a helyi közösség. ….*

*A helyi közösség drogpolitikájának motorja a Kábítószerügyi Egyeztető Fórum, mely összehangolja a helyi intézkedéseket és kezdeményezéseket, valamint fórumot teremt az országos célokkal párhuzamosan a helyi közösség területén működő intézmények számára. A Fórum az a fontos láncszem, mely biztosítja a stratégiai gondolatok valósággá válását.”*

Fenti számú határozat hosszú távú célként fogalmazta meg a helyi kábítószerügyi egyeztető fórumok rendszerének kiépülését.

2000 óta eltelt időszakban az Országgyűlés több határozatában is foglalkozott a Nemzeti drogellenes Stratégia megvalósításával. Jelenleg a Nemzeti Drogellenes Stratégiáról 2013-2020 Tiszta tudat, józanság, küzdelem a kábítószer-bűnözés ellen szóló 80/2013. (X. 16.) OGY határozat van hatályban, mely határozat a Kábítószerügyi Egyeztető Fórumokkal kapcsolatban az alábbiakról rendelkezik:

*„Erősödjék a Kábítószerügyi Egyeztető Fórumok (KEF) helyi szerepvállalása és koordinációs tevékenysége. Minden járásban működjön helyi kábítószerügyi egyeztető fórum, a kormányhivatalok, helyi önkormányzatok, egyházi és civil szereplők, valamint a köznevelési intézmények, az érintett egészségügyi és szociális ellátók részvételével.*

*A Kábítószerügyi Egyeztető Fórumok (KEF) az elmúlt évtizedben a helyi közösség fontos szervezeteivé váltak. Alkalmasak helyi programok és akciók kezdeményezésére, tervezésére, értékelésére, a helyi közösség valós szükségleteire épülő egészségfejlesztési tevékenység összehangolására. Célkitűzés a KEF-ek munkájának hatékonyabbá tétele, hatókörük kiterjesztése, az önkormányzat szerepének és felelősségvállalásának erősítése, továbbá a kormányhivatalokkal való együttműködés erősítése és jogi kereteinek kialakítása.*

*A Kábítószerügyi Egyeztető Fórumok tevékenysége helyi szinten összehangolja a közösség és az együttműködés, a megelőzés és gyógyítás, a rehabilitáció és a kínálatcsökkentés szervezeteinek és intézményeinek munkáját. Egységes szakmai és módszertani szemlélet megvalósításával a helyi szinten megvalósuló kábítószer-megelőző és -kezelő tevékenységet irányítja, ésszerűsíti a helyi szükségletek feltárásával és az ezekre épülő stratégiák kimunkálásával. Ezek alapvetően nem programok megvalósítását végző szervezetek, hanem a szakmai együttműködést segítő fórumokként értelmezhetők.*

*Az állami feladatellátás területén bekövetkező szerkezeti és szervezeti változások új helyzetet és új lehetőségeket teremtenek a helyi együttműködések területén. Az egészségügyi és szociális ellátórendszer, a köznevelés szervezésének, irányítási és felügyeleti rendszerének változása, a kormányhivatalok és az egészségügyi tervezésért és ellátás-szervezésért felelős struktúrák szerepének erősödése, az együttműködés új, hatékony formáinak kialakulását teszi lehetővé és egyben szükségessé. A helyi önkormányzatok feladatkörének változása, új értelmezési keretbe helyezi a helyi kábítószerügyi koordinációt is.*

*A helyi együttműködés biztosítja azt, hogy egy adott településen működő, illetve onnan hozzáférhető szolgálatok, szolgáltatások egymással összhangban végezzék munkájukat, és képesek legyenek a lelki egészséghez és azon belül a kábítószer-fogyasztáshoz kapcsolódó problémák hatékony kezelésére, a szervezeti határokon átnyúló megelőzési és betegellátási, esetvezetési feladatok elvégzésére. Ennek megfelelően cél, hogy - a közigazgatás átalakult rendszerére tekintettel - létrejöjjenek, illetve újjászerveződjenek azok a helyi együttműködési fórumok, amelyekben a kábítószer-probléma kezelésében felelősséggel rendelkező és jártas egészségfejlesztő, megelőző és kezelő tevékenységet folytató köznevelési, népegészségügyi és szociális ellátó, valamint bűnmegelőzési és bűnüldözési szervek vesznek részt.*

*A Fórumok működésében az önkormányzati, a helyi társadalmi szervezetek és a kormányhivatalok által felügyelt szervezetek egyaránt fontos szereplők. A közigazgatási szervezetek és a kábítószer-használat elleni fellépésben közreműködő civil, egyházi szolgáltatók közötti partnerségnek, mint alapelvnek az érvényesülését a megnövekedett állami felelősségvállalással működő struktúrában is biztosítani kell*.”

AKábítószerügyi Egyeztető Fórumok feladata, hogy összehangolják a drogprobléma visszaszorításban szerepet játszó négy alappillér – a közösség és együttműködés, a megelőzés, a gyógyítás és rehabilitáció, valamint a kínálatcsökkentés – intézményeinek munkáját. Ennek érdekében a Kábítószerügyi Egyeztető Fórumok a lokális helyzetfelmérés eredményeire támaszkodva helyi stratégiát dolgoznak ki a kábítószer-probléma visszaszorítására. Egységes szakmai és módszertani szemléletmód megvalósítására törekednek, továbbá arra, hogy összehangolják és ésszerűsítsék a helyi szinten zajló kábítószer-fogyasztást megelőző, valamint kezelő tevékenységeket. A Kábítószerügyi Egyeztető Fórumok tagjai a drogprobléma kezelésben fontos szerepet játszó állami, önkormányzati, civil és egyházi szervezetek képviselői.

Korábban Kiskőrösön a Kábítószerügyi Egyeztető Fórumhoz hasonlóan funkcionáló Drogprevenciós Munkacsoportot évekig az Egészségügyi, Gyermekjóléti és Szociális Intézmény Család- és Gyermekjóléti Központ jogelődje, a Család- és Gyermekjóléti Szolgálat működtetett.

A kábítószer fogyasztás – mint szociális és gazdasági alapokon létrejövő probléma – negatív hatásai az ifjúságra, és a társadalom egészére sokrétűek. Elkerülésük, illetve csökkentésük komplex, a társadalom széles rétegeit mobilizáló, összehangolt erőfeszítést igényel. Ezt felismerve a Kiskőrösi Rendőrkapitányság javaslatára, Kiskőrös Város Polgármestere kezdeményezésére, az Egészségfejlesztési Iroda szervezésében megalakult a Kábítószerügyi Egyeztető Fórum városunkban. A megalakuló ülésen részt vettek a Kiskőrösi Rendőrkapitányság, a Bács-Kiskun Megyei Kormányhivatal Kiskőrösi Járási Hivatala, a Bács-Kiskun Megyei Kormányhivatal Kalocsai Járási Hivatal Népegészségügyi Osztály Kiskőrösi Kirendeltség, a Sorsfordító Szolgáltató Központ vezetői, képviselői.

Kiskőrös Város Önkormányzata részéről javaslom a Képviselő-testületnek a Kábítószerügyi Egyeztető Fórumba Szedmák Tamás alpolgármester delegálását.

A Kábítószerügyi Egyeztető Fórum feladatai különösen az alábbiak:

-          a drogprobléma kezelésére vonatkozó helyi stratégia elkészítése,

-          adatok feltárása, helyzetértékelés végzése, a szükséges feladatok feltérképezése,

-          információ áramlás biztosítása,

-          helyi erőforrások mozgósítása,

-          helyi szereplők tevékenységének összehangolása,

-          párhuzamosságok kiszűrése,

-          alulról jövő kezdeményezések támogatása,

-          kapcsolódás az országos programokhoz,

-          visszacsatolás a helyi és országos szintekhez,

-          pályázatokon való helyi részvétel koordinálása és elősegítése szakmai ajánlóként.

A kábítószer-fogyasztás visszaszorítása közös érdek, ezért javaslom, hogy a fentiek alapján a Képviselő-testület a határozat-tervezetben foglaltak szerint döntsön.

**Kiskőrös, 2020. június 16.**

 **Domonyi László sk.**

 **polgármester**

**HATÁROZAT-TERVEZET**

A Képviselő-testület

1. egyetért a Kábítószer Egyeztető Fórum megalakításával és az Egészségfejlesztési Iroda Kiskőrös keretén belüli működtetésével,
2. a Kábítószer Egyezetető Fórum tagjai közé Szedmák Tamás alpolgármestert delegálja.

**Felelős:** polgármester

**Határidő:** 2020. június 30.